Ar Breizad Jean Jouzel\nPriz Nobel ar Peoh\nDiwar Brud Nevez 312\nE miz gwengolo 2015, eh embanne Brud Nevez en he niverenn 312 eun troh-kaoz e teir lodenn gand unan euz ar gwella skiantourien a-vremañ ha Priz Nobel ar Peoh, ar Breizad Jean Jouzel.\nWar o hed e vo kavet amañ danvez ar pennad-kaoz koulz hag ar pennad digoradur.\nPenaoz enebi ouz en hin o tomma ?\nLakad an endro e kreiz-kalon ar hudennou da ziskoulma\nMabden a zo pennkaoz m'ema an hin o tomma\nE kreizig-kreiz ar jeu ema an energiez\nRespont a ree Jean Jouzel da houlennou Fañch Broudic.\nLaket eo bet e gomzou e brezoneg gand skipaill Brud Nevez.\nFotoiou Jean Jouzel : F.B.\nAn hin o tomma\nAr hudennou da ziskoulma\nAr hlasker sitoian\nMabden a zo penn-kaoz\nLive ar mor o pignad\nPep hini ahanom\nDeoh da houd\nAdembann a reom ar pennad-kaoz amañ dres en doare ma oa bet greet d'an ampoent er gelaouenn Brud Nevez. Anad deoh, ez eus bet c'hoarvezet a beb seurt darvoudou abaoe :\nDa genta, eo bet dalhet ar h/Cop 21 e Pariz e miz kerzu 2015, evel a oa bet prientet.\nSinet eo bet Emgleo Pariz goude ze gand an oll vroiou kazimant, gand ar Chin hag ar Stadou-Unanet zoken.\nDalhet eo bet ar h/COP 22 e Marrakech, er Marok, e miz du 2016.\nEn em zislared hag en em denna o-deus greet Statou-Unanet an Amerik abaoe, diwar eun diviz bet kemeret gand o frezidant, Donald Trump.\nKement-mañ ne vir ket e talh ar broiou all d'an emgleo, daoust da ze.\nFoto : Benjamin Géminel\nPenaoz enebi ouz an hin o tomma ?\nEmaom oh en renta kont tammig ha tammig, goustad a-walh evid lavared ar wirionez, eo an hin hag an amzer unan deuz ar hudennou a vo an diêsa da ziskoulma diwar-vremañ. Dija eo bet tomm-bero ha kraz an amzer e peb leh kazimant : er Haliforni, en Iran hag er Siri, er broiou tro-dro ar mor Kreizdouar, e Frañs er hreisteiz, nemed dre amañ… e Penn-ar-Bed !\nA-viskoaz, o-deus bet an dud ar zantimant eo cheñchet an amzer a ra e-keñver an hini "gwechall". Med ne gav ket deoh eo deuet da veza gwasoh evid biskoaz ? Ne glever komz ken nemed deuz sehor ha tan-gwall amañ, deuz dour-beuz ahont, deuz koajeier en dizirit, deuz ar skornegi o teuzi, deuz live ar mor oh uhellaad, deuz an dour mor o treñka…\nAr pez a lavar ar spisialisted eo ne ray an traou nemed gwasaad hag e talho an hin da domma muioh-mui war ar blanedenn emaom o veva warni. Ma ne reer seurt ebed evid enebi, ma talhom da veva evel a reom, ma talhom dreist-oll da zevi kement a energiez ha ma reom. 'Barz ar gont-se, e tommfe an hin deuz 4 pe 5° ahann da fin ar hantved-mañ. Padal, ma tispignfem kalz nebeutoh energiez, ma vefe espernet, ma vefe tapet diwar ar renevezabl, ma ne vefe ket greet kement pe tamm ebed ken gand ar petrol, e vefe skignet en oabl nebeutoh-nebeuta a haz gand eun efed ti-gwer ha ne dommfe an hin neuze nemed deuz 2°. Pez na vefe ket nebeud a dra dija.\nEur Breizad e penn ar GIEC\nE miz kerzu ema sañset oll vroiou ar bed d'en em voda e Pariz e-pad pemzekteiz evid kaoud eun diskoulm d'ar hudennou-ze. Ne vo ket êz dezo kaoud eun emgleo, rag bez' he-devo pep hini anezo da zisklêria resiz ar pez eo prest d'ober. Ne zell ket an afer deuz ar Stadou nemetken, avad : ar hompagnunezou braz a vo red dezo en em lakad ive, ar rannvroiou hag ar hêriou memez mod.\nHa zoken kement hini ahanom, sed om galvet diwar-vremañ d'ober deuz or gwella : ober nebeutoh gand sihier plastik, cheñch doare da domma an tier, empenti doareou emzavoh da ziblas euz eun eil leh d'egile… Anez da ze, ne vo ket bevabl ar bed ken evid on bugale-vihan deom-ni, ha riskl a zo e c'hoarvezfe freuz ha reuz gand poblañsou a-bez hag e kement tu.\nSkiantourien ar GIEC a zo bet ar re genta o lakad ar hleier e brall, ha gand ar muia a nerz. Unan euz ar re a zo en e benn eo Jean Jouzel, pez e-neus talvezet dezañ paka Priz Nobel ar peoh e 2007. Eur Breizad eo, setu m'on-eus klasket ober eur pennad-kaoz gantañ evid Brud Nevez. Asantet e-neus kerkent, stad ennañ e vefe laket e gomzou e brezoneg evid ar wech kenta. Ha ni a zo stad ennom o veza gellet digemer eur priz Nobel evid ar wech kenta moarvad en eur gelaouenn vrezoneg. Rag goud a oar displega frêz hag anad d'an oll pehini eo stad gwirion an traou. Trugarez dezañ.\nNPS Photo/Bill Thomson.\nLakad an endro e kreiz-kalon\nAbaoe m'eo eil-Prezidant ar GIEC, ne baouez ket Jean Jouzel : d'ar pennou-braz ha d'an oll e tispleg eo tremen poent soursial deuz an hin o tomma muioh-mui ha deuz an amzer o cheñch, a-raog na vefe re ziwezad. Ma n'heller ket ampich an hin da domma deuz muioh evid 2° ahann da fin ar hantved, ne vo nemed trubuillou dre ar bed-oll, hag eo mabden a vo bet pennkaoz.\nHervezañ, ema an energiez e kreizig-kreiz ar jeu, ha red e vo kaoud eun emgleo e Pariz e miz kerzu, anez da ze… Klevom eta ar pez e-neus ar Breiz-Uhelad a zo anezañ da zisklêria war ze.\nJean Jouzel : E Janze on bet ganet hag e Roazon em-eus greet ma studiou. C'hoant am-oa da vond war-zu an enklaskou, e Lyon e oan, ha c'hoant am-oa d'ober eun dezenn. Med tostoh ouz ma bro Breiz e felle din beza. Sellet em-eus petra 'oa e Pariz hag en em gavet on e Saclay er CEA. Lakaet 'oan bet da studial an doare ma teu ar grizill d'en em stumma, n'eo ket me 'm-oa dibabet, med kontant e oan ha dedennuz-kaer e oa. En izotopou e vez analizet pez a ya d'ober skorn, hag evel-se om gouest da houzoud deuz a beleh e teu an tammou grizill.\nD'ar houlz-ze e oa Claude Laurius unan euz ar varreka war studi ar skornegi, hag e oa en em gavet gand tammou skorn e-noa dastumet en Antarktik. Eur film kaer zo da zond 'mêz end-eeun, d'an 31 a viz here, diwar-benn an dro veur-ze, hini ar skorn hag an oabl, eur film hag a zo bet skignet evid kloza festival Cannes memestra ! D'ar poent-se eo 'm-eus-me greet anaoudegez gantañ. Gand ar memez teknikou on en em laket da studial skorn ar Sterenn. Añtreet on e-barz ar CEA d'ar poent-se, 47 vloaz zo emaon eno, 48 vloaz a vo e miz here.\nPerag ho-peus bet c'hoant da vond war ar vicher klasker ?\nNe felle ket din mond en industriez. Eur hinnig am-oa bet digand Procter&Gamble, n'em-oa ket respontet zoken (gand eun tamm c'hoarz) ! Yaouank e oan, ar hlaskerez a blije din. Evid lavared ar wirionez, sod on bet atao gand ar pez am-eus bet greet em buhez-labour war dachenn ar skianchou. Keneiled am-oa e-kichenn, e laboiou all, hag a laboure war al laser : kerkoulz all e vefe bet kinniget din ober eun dezenn diwar o fenn ha deuet 'vefen da veza spisializet warno.\nPez 'm-eus c'hoant da lavared eo em-eus bet ar chañs d'en em gavoud dre zegouez gand Claude Laurius. N'em-oa ket youl da labourad war ar sujed-se end-eeun, pa deu toud ar re yaouank da weled ahanom hirio en eur lared : me 'm-eus c'hoant da labourad war broiou ar Sterenn. Me n'eo ket bet kont ganin evel-se, ar pez a glasken ober oa selled deuz an traou a-vraz kentoh.\nForzig priziou ho-peus bet evid ho labouriou, hag ar re enorusa !\nAr Priz Nobel hag ar Priz Vetlesen am-eus bet, asamblez gand tud all. Heñvel eo hemañ ouz ar vedalenn Fields evid ar matematikou. En or metou deom-ni, skiantou an douar hag ar bed-oll, ez eus daou briz braz en diavêz an Nobel : Crafoord ha Vetlesen. Bet 'm-eus anezo o-daou, hag ar Gall kenta on bet o reseo ar priz Vetlesen e 2012, asamblez gand ma heneilez kimiourez amerikan, Susan Salomon. Stad a zo bet ennon.\nClaude Allègre a zo bet an hini kenta o veza resevet ar priz Crafoord, a gav din. Sed a ziskouez eun dra, eo Claude Allègre eur skiantour a-feson war e dachenn. Evid a zell an hin avad, n'eo ket tre ar memez tra : gwechou zo ne oar ket barn ervad, re brim ez a dezi. Med eur skiantour braz eo war e dachenn.\nE Frañs, ar priz e-neus ar muia a vrud eo medalenn aour ar CNRS, am-eus bet 13 vloaz 'zo asamblez gand Claude Laurius : yaouank a-walh e oan neuze.\nEun tamm disheñvel eo Priz Nobel ar peoh, eur priz a-stroll eo. Lorh zo ennon, hag eun tamm mat, e-neus bet ar GIEC ar priz-se e 2007, asamblez gand Al Gore, rag e-leiz a amzer am-eus gouestlet d'ar GIEC.\nLabouret ho-peus bet kalz evid ar GIEC. Tud a zo bet o pismiga…\nN'eo ket ar Priz Nobel e-neus bet GIEC a zo bet pismiget, med ar GIEC e-unan, e 2009 da geñver emvod Copenhague. Faziou bihan a oa bet kavet er 4re dezrevell. Bet 'oa bet tud o pismiga diwar munudou, eun istor goz eo bremañ.\nDegemeret mad-tre eo bet 5ved dezrevell ar GIEC, n'eus bet den o pismiga, ha splann eo an dizoh. Lared a ran eo eun taol-kaer. Sklêr-meurbed eo an dizoh evid a zell kiriegez mabden war sujed an hin hag a vo tommoh-tomma, ma ne reer seurt ebed evid produi nebeutoh a haz efed-ti-gwer.\nOber a reer ahanoh "eur hlasker sitoian". Displegit deom, mar plij, petra eo beza an eil hag egile war eun dro, ha petra 'ra se deoh ?\nPlijoud a ra din, pa vez laret se ahanon. Lod keneiled 'zo a zoñj dezo e rank ar glaskerien chom en o fart o-unan, heb darempred ebed gand ar bed diavêz. Me zo bet dedennet bepred da vond e darempred gand an diavêz. Al lodenn vrasa deuz ma amzer a ouestlan d'an enklaskou a ran, med red eo memestra rei da houzoud pez emaom o klask ha pez a gavom. Penaoz e ran ? Abaoe ar bloaveziou 1980 on bet kalzig e-touez ar mediaou, da gaozeal diwar-benn al labour karotezi e Vostok. Er bloaveziou 2000 kerkoulz all, evid kizidikaad ar bolitikerien, lakaad anezo da dapoud krog 'barz kudenn an efed-ti-gwer. Se am-eus greet, ha kemer perz e Grenelle an endro.\nE darempred on bet gand ar bolitikerien, gand J. Chirac da genta, pa oa en e zoñj sevel aozadur bedel an endro. Gand N. Sarkozy war-lerh. E karg e oan, hanter-hanter, euz al lodenn hin-energiez e-kerz divizou ar Grenelle. Ma ferz am-eus kemeret ive er plañiou, an hini da zikour en em ober diouz an hin o tomma, hag an hini evid tremen deuz eun doare energiez d'unan all.\nDarempredi a rit n'eo ket nemetken ar pennou braz hag an dud e karg, eo ?\nEmaon bremañ er homite a zo karget da gas ar h/COP 21 da benn, e fin ar bloaz, e Pariz. Evel-se, e-tal ma labour enklasker, e talhan d'ober traou asamblez gand ar re o-deus ar garg e Frañs d'ober war-dro an aferiou-ze. Ar brezidanted am-eus komzet ganto, e darempred on bet gand Ségolène Royal, gand Kosciusko-Morizet, Borloo… Eul lod euz ma labour eo. Abalamour da ze e oan bet anvet er CESE. Pemp bloaz on bet eno, hag em-eus bet tro da labourad war an aliou e-neus roet ar CESE diwar-benn an hin o tomma pe diwar-benn ar mod da dremen euz eun eil energiez d'eben.\nPrezegennou a ran kalz, digor d'an oll, evel-se on bet e Brest, e fin miz ebrel. Er skoliou ez an ive, pemp pe c'hweh gwech ar bloaz-mañ, em bro henidig, e Janze. Da gomz gand bugale CE1 ha CE2, eiz pe deg vloaz, pe skolajidi. Med e-barz bureo ar GIEC emaon atao, ha goulennet 'vez ganeom memestra derhel war on teod eun tamm bennag, pas mond re bell war-zu ar stourm. 'Benn fin ar bloaz avad e vin echu gand ar GIEC.\nDedennet on gand ar pez a lavar Pierre Larrouturou hag eur pennad on-eus sinet asamblez en Ouest-France. Anavezoud a ran anezañ mad, eur paotr sichant eo, ha plijet on gand e vod da weled an traou. Ma ne vijen ket bet eun enklasker, e vefen bet eet war-zu ar politik, piou oar ? Med n'haller ket paka partoud. Eur pez labour eo ar hlaskerez dija : ma fell d'an nen ober e enklaskou a-zevri, e rank lakaad e boan da ze…\nBarrad sehor ha diouer a voued e Maoritani e 2012.\nFoto Pablo Tosco/Oxfam.\nDaoust ha c'hoari a ray an hin en amzer-da-zond etre beza tomm-bero ha yen-sklas ? Ma talh live ar mor da bignad, petra 'teuy da veza ar hant milionou a dud a zo o veva 'bord ar mor ? Daoust ha speredeg eo mond da glask petrol en Alaska pe er moriou don el larg d'ar Brezil ? Displega a ra Jean Jouzel deom pere eo disklêriaduriou ar GIEC.\nJean Jouzel : Hirio, zo meur a dra hag om sur anezo : obererez mabden a laka doareou an aergelh da jeñch. Muioh-muia a haz efed-ti-gwer zo : 40 % muioh a haz karboneg da genta, metan da houde, ha protoksid azot. Gouzoud a reer ervad deuz peleh e teu ar gaz efed-ti-gwer. Dre vraz, tomma muioh a vez greet, ema an hin o tomma : d'or soñj, n'eus ket da jom da dortal gand se. En aergelh ez eus deuz outañ, hag er mor braz : uhelloh eo live ar mor, dre m'ema ar moriou o c'hweza hag ar skornegi o teuzi : se eo an eil tra om asur anezañ.\nMed n'eo ket peogwir e tommer muioh hag abalamour m'ema an hin o tomma, zo bet kavet evid kelo-ze eul liamm etre pez a vefe pennkaoz hag an efedou. Bremañ avad e heller disklêria da vad pere eo dizohou ar GIEC : obererez mabden eo a zo pennkaoz m'ema an hin o tomma, evid ar muia. Eun dizoh a-bouez eo er 5ved dezrevell : emaom en eur bed ha ganeom eo bet cheñchet an hin. Se zo splann.\nMa seller bremañ war-zu an amzer-da-zond, petra eo an dalh ?\nDaou senario zo : ma ne reer seurt ebed evid enebi ouz an hin o tomma, en em gavim a-benn fin ar hantved-mañ gand an amzer a vo tommoh deuz 4° pe 5°. Pez a vefe eur pez mell cheñchamant, ken gwaz hag eur cheñchamant da varevez ar skorn pe etre daou varevez skorn. Kement, lakaom, hag etre 20 000 vloaz 'zo hag an amzer-vremañ, dre vraz, gand toud ar pez a c'hoarvezfe diwar eur pikol cheñchamant evel-se.\nRuz ar gouleier war gement tachenn zo : ar moriou braz o treñka, ar houralegi, an hin o c'hoari etre beza tomm-bero ha yen-sklas, diêsteriou ar repuidi a vo kaset kuit deuz ar gêr abalamour d'an amzer a rayo, kudennou dour, hag ouspenn pobladou na vefent ket e savete hag a rankfe diblas abalamour da wall-droiou an hin. Setu pez a zo bet c'hoarvezet marteze e bro-Siri, abalamour d'ar sehor, eun deg vloaz 'zo bennag, hag e-neus laket kalz a dud da ziblas. Lared a ra lod klaskerien eo se a zo pennkaoz d'an trubuillou a zo bremañ er vro.\nKalz euz an diêsteriou stag ouz an hin o tomma a zo liammet gand liesseurted ar beo o vond war goll. Amañ e klask an dud diwall anezi. War wasaad eh ar hudennou yehed abalamour d'an endro. Kalz kudennou a hell beza dirouestlet c'hoaz evel ar re a denn d'ar saotradur. 'Benn ma vo tommoh c'hoaz an hin e vo aliesoh barradou amzer tomm-gor, mareadou sehor braz, uhellaad a rayo live ar mor. Peziou mellou kudennou a vo.\nKomzom deuz ar zehor. Sehor a vo muioh kostez ar Mor kreizdouar hag hanternoz an Afrik. Poblañsou niveruz a zo dre eno. En Aljeri evid ar poent n'eo ket re hrevuz an traou evid c'hoaz, med gweled a reer ervad er Sahel : divroa a ra an dud alese abalamour d'an hin o tomma ha d'ar sehor. N'eus ket repuidi an hin anezo evid kelo-ze, med eur riskl a zo e kredfe d'an dud eo abalamour da ze emaint o tivroa.\nDaoust hag-eñ eo krog an traou da jeñch eun tamm bennag ?\nArabad chom heb ober seurt ebed, rag ma ne reer netra evid stourm ouz an hin o tomma, e vo ruz an oll houleier.\nPorz Liepaja, war vord ar mor Balteg, 200 km e kornog Riga, e bro Lettoni.\nMa talh live ar mor da bignad…\nTremen eun hanter euz poblañs ar bed-oll a zo dija, diwar-vremañ, o veva en arvor, hag evel-se ema kont en oll vroiou, pe dost. Peseurt diêsteriou a vo o re ma talh live ar mor da bignad ?\n70 % euz an dud a zo o veva war vord ar mor, e cheñcho eun dra bennag evito. E kêriou zo, evel Brest, e vo gwarezet kreiz-kêr mad a-walh memestra ! Ar sifrou a blij din lakad en di-araog eo re 3de dezrevell ar GIEC : lakaom e savfe live ar mor euz 40 cm, anez diwall an aod muioh eged na reer bremañ, red e vefe da 240 milion a dud diloja.\nNe vefe ket repuidi an hin anezo peogwir e hellfent chom en o bro, med eur sifr braz eo memestra. Lakaom e teufem a-benn d'en em ober mod pe vod ouz an darvoud, e vefe 100 milion a dud o tiblas evelkent, gand live ar mor o pignad deuz 40 cm.\nPadal, deuz 80 cm pe deuz eur metr eo ez eus kaoz e gwirionez, sed e rafe kantadou a vilionou a dud a vefe tapet ! En arvor ema eul lodenn vat euz ar poblañsou o veva, n'eo ket an oll a vo skoet ma uhellaa live ar mor. Koulskoude e vefe kantadou a vilionou a dud a rankfe diloja deuz leh m'emaint o veva, ma sav ar mor deuz eur metrad !\nPa gomzer deuz "repuidi an hin" e soñjer e broiou evel Bangladesh, Vietnam, Thailand, pe broiou delta an Nil. Med bez' ez eus ive an enezeier bihan, takadou kizidig-kenañ. N'eus ket kantadou a vilionou a dud o chom warno, med skweriou int. Etre deg ha tregont mil a dud, beteg kant mil, a zo eno o veva.\nKompren se a ra an oll, hirio ?\nYa, nemed va breur ! Eun istor gwir eo, ha… farserez. Peizant eo, en ti-feurm ma z on ganet, ha biken ne jeñcho ar paotr, atao eo bet evel-se. Memestra, ema an dud muioh war evez evid na oant 15 pe 20 vloaz zo, d'ar poent ma oam bet kroget da lakaad ar gaoz war ar sujedou-ze. Eun tamm re ziwezad eo da gregi 'barz…\nDiskoulmou a rankfe beza lakaet e plas. E Breiz, da skwer, ne broduer nemed 10 % deuz an energiez he-deus ezomm. Red e vefe rei lañs d'an energieziou renevezabl ! E peb leh, n'eo ket e Breiz nemetken. Peadra zo d'ober e-leiz a draou deuz an tu-ze ! Gwir eo, krog eo ar broiou da zoñjal er hudennou-ze da vad, ar Chin zoken, rag gouzoud a reont pegen bresk ez int. Diêsoh eo er Stadou-Unanet, med gouzoud a reont ervad, abaoe ar gwall-amzer a oa bet e New-Orleans, e hell ar broiou diorroet beza ken bresk all a-dal an hin o cheñch.\nPadal, krog eo an Amerikaned da denna petrol en Alaska. Eun dra vad eo ober se du-hont ?\nN'eo ket. Emaom o vond da lakaad ar gaoz dioustu war ar pez a zo d'ober, just a-walh. Arabad derhel gand eur patrom-diorren a zo diazezet war danvez-energiez kondon, pe vefe petrol pe glaou hag a seurt-se. Diwar ar re-ze eo e pak ar Frañs hirio ar muia deuz an energiez he-deus ezomm : ne vez produet tredan diwar energiez euz ar rumm kenta nemed 20 pe 30 %. Gwir eo kerkoulz all e leh all dre ar bed.\nA-du on penn-da-benn gand ar zoñj e heller gounid 2° diwar an hin o tomma. Ma tapom ober se, neuze e vo posubl en em ober ouz an hin, tamm-pe-damm, zoken ma vez tommoh evid hirio. Pas e peb leh : derhel a ray live ar mor da zevel. Med a-benn chom dindan an 2° se – sklêr eo dezrevell ar GIEC war ar poent-se – red eo chom a-zao gand an danvez-energiez kondon, splann eo ar sifrou : arabad skigna ouspenn 800 miliard a donennou CO2, pez a reer e-korv 20 pe 25 ploaz ma talher d'ober evel a reer hirio. Talvezoud a ra nebeutoh evid 20 % euz ar pez a anver ar pourveziou a zo deuz outo, da lavared eo, ar pez a heller tenna êz a-walh hervez an arhant hag an deknologiez zo ganeom beteg-hen, koulz ar re om boaz d'ober ganto hag ar re n'om ket.\nHa petrol an Alaska, neuze ?\nEvid dond en-dro war ho koulenn, gwir eo n'eo ket gwall-speredeg mond da glask petrol en Alaska – en eur bed evel on hini ma lavar paotred an hin e vefe furroh leuskel 80 % deuz ar pez zo dindan on treid el leh m'emaint – ha derhel da furchal e lehiou hag a zo bresk-kenañ dija a-fed endro, evel an Hanternoz uhella, an Alaska… Mond a ra ar Vrezilianed don dindan ar mor, beteg c'hweh pe zeiz kilometr !\nTraou diboell, hag a goust ker-ruz ouspenn. Tro 'm-eus bet da gomz gand Patrick Pouyanet, e-neus kemeret plas Christophe de Margerie e penn Total, ha lared a ra ar memez tra eveldon. Evid ar poent, ne nah ket ar hompagnunezou a labour diwar danvez kondon eo reiz ar sifrou : gouzoud a ra an oll ervad ez eer a-benn er hleuz ma talher d'ober evel a reer, dreist-oll gand ar re a heller tenna êz euz a zindan an douar.\nSaout o peuri e skeud eur tour-iliz e Goueled-Leon.\nFoto : F.B.\nE Breiz e hellfem kaoud energiez diwar nerz an avel hag hini ar mor, ha na denner ket gounid a-walh deuz outo beteg-hen. Med toud on-nevo d'en em ober deuz an hin o tomma, n'eo ket hepken al labourerien-douar.\nDeom oll d'ober eun dra bennag. En trede pennad-mañ, e tispleg Jean Jouzel pehini eo ar chanter brasa a zo da gas da benn war an dachenn.\nJean Jouzel : Hini an energiez, war live ar bed-oll. Konta a ra an danveziou kondon evid 75 %, al labour-douar ha gounezerez ar hoadou, evid 20 %. Ar mod ma vez labouret an douar. Moaien 'vefe da gomz euz ar zimant ouspenn…\nE kreizig-kreiz ar jeu ema an energiez. Eun dra zo e dezrevell ar GIEC hag a blij din : al lohenn genta eo beza efeduz e-keñver energiez. Splann-kenañ eo. Ma 'z eus arhant da bosta, gand kement gwenneg e heller miroud ouz muioh a C02 da veza skignet. Kalz labour zo d'ober e Frañs, kement a lojeiz koz a zo – pell ema Yann diouz e gazeg - hag ouspenn-ze e vefe eul labour dedennuz ma vez greet evel a faot, gand ar c'hoant ober anezañ ervad, renevezi an oll dier o-deus ezomm. Kalz postou-labour nevez a hellfe beza krouet.\nPouezuz eo eta beza efeduz war dachenn an energiez, en em zistaga diouz an energiez kondon. Ar gevridi o-deus ar staliou braz etrevroadel d'ober se : tenna o arhant diouz an danveziou kondon ha lakaad anezo er renevezabl. E dezrevell ar GIEC e talher d'eul lodenn vihan nukleel, med n'eus ket ano e vije kalz muioh. N'eo ket gwall êz renevezi ar hreizennou a zo dija.\nSetu, da va zoñj, an daou chanter energiez brasa eo re an efedusted e-keñver energiez : dilezel ar hondon ha diorren ar renevezabl. Beh d'an traou nevez par ma heller. Ne vo ket êz, med na pegen birvilluz !\nEmaoh o tisplega din eo pase poent cheñch an doare ma 'z a an ekonomiez en-dro ?\nGand eun dra on bet plijet en divizou a zo bet Pariz e penn kenta miz gouere, pa oa deuet Joseph Stiglitz, priz Nobel an ekonomiez, da gomz : d'e zoñj, ar patrom ekonomikel a rankfe beza hini an dazond evid ar bed eo an hini a laka an endro e kreiz-kalon ar hudennou a zo da ziskoulma. Evel just e ranker rei beh da ziwall an endro, ha da vera an energiez. A-du on penn-da-benn.\nAr patrom-diorren zo ganeom bremañ n'eo ket gouest da rei lañs d'an ekonomiez ken. Eur patrom all zo red, unan paduz, ha n'eo ket komzou nemetken. Unan a vo diwallet gantañ liesseurted ar beo, an natur, an hin. Strivou a vo red ober, anad eo. Med dedennuz e vo posta arhant e traou ha n'hallint ket beza dilehiet ken êz ha tra. Posubl eo ! Pa vez kaoz deuz sevel tiez en eur mod renevezabl da skwer. Evel just e vez fardet ar panellou-heol doue 'oar peleh, med red eo cheñch an dra-ze.\nE Breiz da skwer e komzer kalz deuz energiez ar mor. Peadra zo, hag intrudu, diskoulmou a ranker kavoud evid bernia ha mired an energiez. Nag a draou a zo da veza kaset da benn war dachenn an energiez ! E Frañs atao, peogwir ema lezenn an treuskemm energiez o paouez beza votet. A-du on gand ar pal skigna peder gwech nebeutoh a haz efed-ti-gwer. E Frañs e rankfe an dekrejou beza embannet kalz buannoh, d'al lezenn da veza lakaet da dalvezoud raktal, ha d'eur budjed da veza ingalet. Evel-se e vo startijenn dioustu ha ne vo ket al lezenn eur glozenn houllo. Ar paliou a zo bet laket d'al lezenn-ze on a-du ganto da vat.\nEur vro labour-douar eo Breiz, ha desavet e vez loened e-leiz. Cheñchamanchou a hellfe en em gaoud gand an dud diwar ar mêz, adaleg m'ema an hin o tomma ?\nTri zra e rank al labourerien-douar teuler evez outo. Da genta, skigna a reont memestra 20 % deuz ar gaz efed-ti-gwer.\nDa eil, gouzañv a rint efedou an hin o tomma. Dalhet 'doa Frañs da brodui muioh-mui a ed war-lerh an Eil Brezel-bed, med krog eo d'ober nebeutoh er bloaveziou-mañ. Keneiled euz an INRA a lavar din ez eo an hin hag a zo kaoz, evid eul lod. N'eo ket dister ! Memez mod ma seller ouz an traou diwar live ar bed : ma vez kalz tommoh an hin, e vo produet nebeutoh hag vo fall ar jeu evid al labour-douar, n'eus forz penaoz. War gement tachenn : an douar a labourer evid ar bevañs, ar maiz, ar soja… Bez' e vo al labourerien-douar e-touez ar re genta toud o veza gwall dapet. Al labourerien-douar a-vraz, a lavaran : ar re a ra war-dro gwini ne zoñjer ket kalz enno e Breiz, med er plas kenta emaint da veza tapet, rag eun derez ouspenn a zo kalz evito.\nAn trede tra eo e hell al labourerien-douar sikour e-leiz da ziluzia ar hudennou : labour ar gwini, an douar, ar hoadou… Struz eo kement-se ! Ar renevezabl, pa zeller mad, a zo stag ouz an takadou – nemed an energiez-vor. Stag eo ar renevezabl ouz bed al labour-douar, evid a zell an heol, ar mod da denna gounid euz ar struz, an dilerhiou, ar metanadur... Paliou e-neus Stéphane Le Foll evid an douarou : mired muioh a garbon e-barz, kreski deuz pevar dre vil beb bloaz, se zo posubl.\nDaoust hag-eñ o-deus komprenet ar beizanted ar perz a dle beza o hini evid enebi ouz an hini o tomma muioh-mui ?\nE-kreiz ar jeu ema bed al labour-douar penn-da-benn. An deiz a-raog ma oa bet digoret saloñs al labour-douar e Pariz, e miz c'hwevrer, e oa bet eun diviz diwar "Labour-douar ha cheñchamant-hin", ha bez' e oa eno, evid ar wech kenta, prezidant an FNSEA, Xavier Belin, e-touez ar re a ree war-dro. Ar jañs 'm-eus bet da zistaga eur brezegenn da geñver digoradur an diviz-se, ha gand François Hollande e oa bet klozet. Eun dra bouezuz eo e krogfe bed al labour-douar e kudenn an hin.\nMed n'eo ket en eur guzad o fas e raint. Meur a vod a zo da doulla an ero avad, rag meur a vod da skigna gaz efed-ti-gwer 'neus al labour-douar : ludu a vez implijet a-vraz ha kalz NO2, protoksid azot, a zeu da heul. Ma vez kaoz deuz labour-douar rezonet – heb komz deuz an hini bio –, n'eo ket eun dra vad ober gand ludu a-vraz, produi metan a ra beteg re. Eun hent all a vefe cheñch ar mod ma vager al loened. Med ne vo ket kalz a efed gand se. Evid pez a zell al ludu e heller c'hoari avad. Ha tenna gounid euz an dilerhiou, evel-se ne vo ket ken gwaz-se bilañs an tiez-feurm. Mad e hellfe beza zoken ! Tachennou braz-braz a zo, ha gand energiez an heol… E-leiz a draou zo d'ober.\nTsunami en arvor bro Indonezi, e 2004.\nFoto : Binshafik.\nMa taol evez pep hini ahanom,\neun tamm bihan paneveken\nDa biou d'ober eun dra bennag ?\nWar an dachenn an hini c'hoarvez an traou. Er strollegeziou, en takadou, er hêriou eo e vez lakaet ar reolennou espern energiez da dalvezoud : pa zaver tiez nevez, pa gempenner ar hêriou, pa vez kaoz deuz treuzdougen an dud euz eun eil leh d'egile, deuz diorren ar renevezabl… Aze o-deus rannvroiou ha kêriou o ger da lavared. Red eo da vistri an industriez diorren, arabad dezo beza rividig : brao 'vefe gweled anezo oh ober berz war an dachenn-ze.\nAr mediaou, bed an deskadurez kerkoulz all ! Me 'blij din komz euz kelhlizer ar pab, hag euz an ONG oh en em ouestla. Kalz kevredigeziou a anavezan hag a zivenn an hin hag an endro. Afer pep hini ahanom eo ouspenn, ent personel, hag en diavêz. Eur pennad emaoh o vond da skriva ha lennerien a lenno anezañ : eun dra vad eo, med er vuhez prevez, ne zell ket ouz ar re all hepken !\nDibab a ranker pa vez kistion da lakaad e arhant en eun dra bennag. Ma taol evez pep hini ahanom, eun tamm bihan paneveken, ouz an efedusted e-keñver energiez, ma, ne vo ket fall tamm ebed, kement-se gonezet atao. Ma hellom, en em zoñjal eun tamm bennag a-raog prena tra pe dra. Dreist-oll, arabad lavared : "ne hellan ober seurt ebed diouzin va-unan", rag kalz a heller ober. Ha d'an dilennidi d'ober o labour dilennad !\nHag ar stadou, war o lod e vint ?\nPep hini, a lavaran, 'neus e lod d'ober : ar stadou a zavo eun emgleo, tre diouz ar pal, ma tapont ober. Red eo lavared ez eo diboell or bed : a-du eo ar broiou gand ar pal striva 'benn 'dommo ket an hin muioh eged daou zerez. Se 'oa e koñvañsion an hin, a-du eo an oll. Med adaleg ma ranker kregi e-barz da vad, ma, chom a ra pep hini war e gemend-all ! Red e vefe d'an oberou beza tre hervez an divizou hag ar paliou.\nLavaret em-eus dija ez on a-du penn-da-benn gand paliou al lezenn treuskemm energiez faktor 4 e Frañs. Me 'garfe e ve doujet d'al lezenn-ze. He lod he-deus Frañs d'ober, evel ar stadou all. E gwrionez ne vez ket kont evel-se. O lod a rank ober ar stadou.\nEtre an 30 a viz du hag an 11 a viz kerzu o tond , e vo dalhet ar h/COP e Pariz – pez a anver Conférence des parties. Bez' e vo eta Emvod ar Broadou Unanet (ONU) diwar-benn an hin. An 21ved emvod e vo. Pehini eo ho santimant ?\nN'ema ket bet an oll emvodou a zo bet bete-vremañ war eur par. Derhel soñj a reer deuz an trede, hini Kyoto, hag euz paliou 2008-2012. Talvouduz a-walh eo bet, med siwaz, n'eo ket chomet ar Stadou-Unanet e-barz ar jeu, padal ez int ar brasa skigner gaz efed-ti-gwer. Emvod Copenhague zo bet pouezuz ive, rag ne oa bet plañiet seurt ebed war-lerh 2012. Eun emgleo a oa dao kaoud evid ar prantad 2013-2020. N'eo ket deuet da benn vad toutafed, ha setu perag e lavarer eo bet Copenhague eur hwitadenn.\nMemestra, d'ar poent-se eo bet kroget kaoz an "daou zerez" da vond tre e sperejou an dud, eun dra vad eo. Pouezuz e vo emvod Pariz, aze ema lakaet an tach deom gand ar follenn-heñcha a oa bet digemeret e Durban tri bloaz zo. En em glevet e oa an oll vroiou a-benn 'vefe 2015 (ne ouiem ket c'hoaz e vefe e Pariz) an termen evid kaoud eun emgleo all 'benn war-lerh 2020, ha zoken war ar strivou da veza greet ahann da 2020.\nPetra zo disheñvel en taol-mañ ? Fiziañs ho-peus e vo an oll vroiou a-du war an diskoulmou a zo da gaoud ?\nMe 'gav din zo bet greet eur gammed war-raog gand broiou zo, ar Chin hag ar re all. Gand an daou emgleo kenta, Kyoto 1 ha 2, ne oa nemed ar broiou diorroet 'barz an taol. Padal ar wech-mañ eo krenn a-du an oll abaoe an divizou a oa bet e Durban evid lavared e sell an afer ouz an oll vroiou. Pas tre er memez mod evid pep hini anezo evel just. Pouezuz eo an diforhiou a zo.\nSetu perag e houlenner digand kement bro kemer he ferz. An Europ 'deus greet, ar Chin, ar Hanada, ar Stadou-Unanet hag ar Rusi ive. Pez zo, gweled mad a reer n'eo ket sufiz. Me 'gred e vo eun emgleo, a-berz kalz broiou hag a vo a-du, ar Chin zoken. Med pa vo greet ar gont deuz pez eo prest pep hini d'ober, ne vo ket tra-walh evid paka pal an "daou zerez".\nRed e vo adkempenn ar raktres-se, diouz ar gwella, arabad fallgaloni. Me zo e-barz ar homite e-neus da gas an emvod da benn, Laurent Fabius a vo prezidant, hag a daolo evez. Daou bennrener-emvod a vo, eun Amerikan hag eun Aljerian, hag hanterourien hag a oar mad deuz petra zo kaoz.\nMond a ra an traou war-raog, eun tamm bennag, pas buan a-walh. Emvodou-prienti zo bet hag e vo. Fiziañs am-eus e vo deuz eun emgleo kenetre meur ha meur a vro. Ar pez am-eus aon avad eo ne z aio ket pell a-walh ganti.\nEvid lenn ar pennadou-kaoz a vez\ne kement niverenn Brud Nevez…\nE hellit atao, a-dra-zur, klask kaoud ar gelaouenn tu pe du, med…\nAr gwella tra a hellfeh ober koulskoude eo koumananti ! Grit ! Hag evid se, klika amañ


Breizh Jap' Car Event #2: 12 Septembre 2010: Merci à tous! - Page 2\nSujet: Re: Breizh Jap' Car Event #2: 12 Septembre 2010: Merci à tous! Lun 5 Juil - 11:37\nSujet: Re: Breizh Jap' Car Event #2: 12 Septembre 2010: Merci à tous! Lun 5 Juil - 13:40\nSujet: Re: Breizh Jap' Car Event #2: 12 Septembre 2010: Merci à tous! Lun 5 Juil - 18:14\nSujet: Re: Breizh Jap' Car Event #2: 12 Septembre 2010: Merci à tous! Lun 5 Juil - 22:50\nSujet: Re: Breizh Jap' Car Event #2: 12 Septembre 2010: Merci à tous! Lun 5 Juil - 23:33\nSujet: Re: Breizh Jap' Car Event #2: 12 Septembre 2010: Merci à tous! Mer 7 Juil - 19:10\nSujet: Re: Breizh Jap' Car Event #2: 12 Septembre 2010: Merci à tous! Mer 7 Juil - 19:34\nSujet: Re: Breizh Jap' Car Event #2: 12 Septembre 2010: Merci à tous! Ven 9 Juil - 13:25\nSujet: Re: Breizh Jap' Car Event #2: 12 Septembre 2010: Merci à tous! Dim 11 Juil - 18:24\nSujet: Re: Breizh Jap' Car Event #2: 12 Septembre 2010: Merci à tous! Dim 11 Juil - 19:03\nSujet: Re: Breizh Jap' Car Event #2: 12 Septembre 2010: Merci à tous! Dim 11 Juil - 23:17\nSujet: Re: Breizh Jap' Car Event #2: 12 Septembre 2010: Merci à tous! Lun 12 Juil - 12:32\nSujet: Re: Breizh Jap' Car Event #2: 12 Septembre 2010: Merci à tous! Lun 12 Juil - 14:39\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 11:08\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 12:39\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 13:30\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 18:45\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 19:23\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 19:32\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 19:54\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 20:00\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 20:20\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 23:00\nSujet: Re: Breizh Jap' Car Event #2: 12 Septembre 2010: Merci à tous! Lun 19 Juil - 23:26\nSujet: Re: Breizh Jap' Car Event #2: 12 Septembre 2010: Merci à tous! Lun 26 Juil - 15:19


Votadegoù tier-kêr 2020\nYezh ha kultur Breizh\nAmañ dindan, e-barzh ar fichennaouegoù .pdf, respontoù ar re zo o kabaliñ er vro evit votadegoù tier-kêr 2020.\nD'ar re zo war ar renk ha n'o deus ket respontet c'hoazh ! Moaien zo deoc'h kas ho respontoù da g/K.L.T. betek ar gwener 13 a viz Meurzh 2020.\nKLT / Ti ar Vro Montroulez eo kevredad kevredigezhioù breizhat bro Montroulez a zo e bal diorren yezh ha kultur Breizh war an takad a-bezh.\nWar ar renk emaoc’h evit an dilennadegoù ti-kêr a zeu. Fellout a ra deomp sachañ hoc’h evezh war yezh ha kultur Breizh. E-kreiz hor preder emañ an danvez-se, a zo e-kreiz ar gaoz ken ez eo hiziv an deiz, hag ho tivizoù, c’hwi hag a zo danvez dilennidi, o devo efedoù bras-bras er bloavezhioù a zeu.\nMoaien a zo da soñjal e vez komzet brezhoneg gant 210 000 a dud, war-dro, e Breizh, pa oa ouzhpenn ur milion a vrezhonegerien e penn kentañ an 20vet kantved. Se a zo kaoz eo bet renket ar brezhoneg gant an UNESCO e-mesk ar yezhoù e dañjer bras da vont da get. Ma ‘z eo gwir ne oa plas ebet evit ar brezhoneg, er c’hantved tremenet, nag er skol, nag er mediaioù, nag er vuhez foran, e weler memestra eo krog ar politikerezh unyezhek rik-se da gilañ un tamm evit laoskel plas d’an divyezhegezh. Muioc’h-muiañ e vez lakaet war-raok al liesseurted kulturel hag ar vad a ra an divyezhegezh, pe al liesyezhegezh zoken, evit sevel personelezh pep hini.\nDa goulz ar bedeladur ez eus lorc’h er Vretoned gant o identelezh hag e fell dezhe e chomo bev o yezh hag e vo treuzkaset d’ar rummadoù a zeu, da skouer dre ar skol, adalek ar skol-vamm betek ar c’hlas termen.\nPouezus-kenañ eo perzh ar strollegezhioù lec’hel eta evit ma kresko buan al lusk-se ha ma vo respontet asambles d’an dae a zo ganeomp : ober ma vo adperc’hennet ar pezh a zo ul lodenn eus hor glad boutin, hag ober ma vo diorroet ur brezhoneg bev, ijinus, gouest da aesaat an ekonomiezh hag al liammoù sokial. Ar c’humunioù hag ar c’humuniezhioù kumunioù eo ar bazenn bolitikel an tostañ d’ar geodedourien : gante e vez stummet an endro e-lec’h ma vevomp bemdez. Gwall vras eo karg an dilennidi lec’hel war an dachenn-se neuze ‘ta. An dra-se a zo kaoz ma kinnigomp d’an holl listennoù war ar renk evit an dilennadegoù-se diskouez splann emaint a-du evit diorren ar brezhoneg ha kultur Breizh, hag ez int prest d’en em ouestlañ e obererezhioù pleustrek evit reiñ nerzh en-dro d’ar yezh ha da gultur Breizh war an takad bro a vo en o c’harg.\nEvit ma c’hallfe ar voterien gouzout peseurt obererezhioù emaoc’h en sell da lakaat e plas evit ar brezhoneg ma vezit dilennet e kinnigomp deoc’h leuniañ ar furmskrid berr amañ-kevret ha retorn anezhañ deomp. An difrae-mañ a zo harpet gant kalz a voterien. Sklaer ha keodedel eo, hag embann a raimp ho respontoù (pe ar fed ma ne vo respont ebet ganeoc’h) war hol lec’hienn : www.klt.bzh ha roet e vint d’ar c’hazetennoù a-raok an dilennadegoù, da bep keodedour da welet goude se.\nSur omp ez oc’h dedennet gant an sujed-se a sell ac’hanomp holl, hag ho pediñ a reomp, Itronezed, Aotrounez, da zegemer hor gwellañ soñjoù.\nE-mesk ar c’hinnigoù amañ dindan e karfemp gouzout pere a lavarit bezañ prest da lakaat en pleustr e-kerzh ho respetadur ma vezit dilennet.\n1 – Ha prest oc’h da envel un den-dave (eilmaer, kuzulier-kêr dileuriet) evit ar brezhoneg ha kultur Breizh e-kerzh ar respetadur a zeu ? Envel un den-dave evel-se a vefe gwarantañ ur politikerezh mennet evit ar brezhoneg ha kultur Breizh, a vefe lakaet en pleustr ha heuliet gantañ e-barzh ar servijoù.\n2 – K.L.T. eo ar pourchaser e bro Montroulez evit an tañva eus ar brezhoneg er skolioù kentañ derez publik (evit 1 500 skoliad war-dro). Liammoù he deus hor c’hevredigezh gant Kuzul Departamant Penn-ar-Bed, ar c’humunioù a gemer perzh, ha gant Renerezh servijoù an Deskadurezh-Stad en Akademiezh, dre un c’henemglev pal war veur a vloaz (2017-2020). Kenarc’hantaouet eo ar stignad gant Kuzul Departamant Penn-ar-Bed (50%), Rannvro Breizh (18%) hag ar c’humunioù (32%). Ha prest oc’h da genarc’hantaouiñ ar stignad tañva eus ar brezhoneg er skolioù kentañ derez publik en ho kumun ?\n3.a – Ha prest oc’h da lañsañ pe da sikour lañsañ krouidigezh un hentenn skol divyezhek (nevez), publik ha/pe prevez, pe ur skol (nevez) dre soubidigezh (rouedad Diwan) ?\n3.b – Ha prest oc’h da ambroug en ur mod efedus diorroadur an hentennoù skol brezhoneg-galleg a zo dija en ho kumun ?\n4 – Kinniget eo ar garta “Ya d’ar brezhoneg” gant Ofis Publik ar Brezhoneg (www.opab-oplb.org). Pa vez sinet ar garta, ouzhpenn ma laka ofisiel an engouestloù kemeret gant ar strollegezhioù a-fet broudañ implij ar brezhoneg, e c’haller kaout sikourioù teknikel hag aveel. Pep strollegezh a zisklêr bezañ prest da dapout unan eus ar pevar live labelaat kinniget, a zibab an obererezhioù a lakao en pleustr hag a-benn pegoulz eo en sell da dapout al live-se. Betek-henn eo bet sinet ar garta-se en Breizh gant 774 aozadur prevez, 208 kumun ha 14 framm etrekumunel.\n• Ma vezit dilennet, ha ma n’eo ket sinet c’hoazh gant ho kumun, daoust ha prest oc’h da sinañ ar garta “Ya d’ar brezhoneg” ?\n• Ma vezit dilennet ha m’eo bet sinet ar garta “Ya d’ar brezhoneg” c’hoazh gant ho kumun, daoust ha prest oc’h da zisklêriañ e reoc’h ar pezh a zo dleet evit tapout al live war-lerc’h er garta ?\n• Ma vezit dilennet, daoust ha lavaret a rit e tifennoc’h hag e kasoc’h war-raok ar brezhoneg en ho kumuniezh kumunioù, peurgetket dre envel ur c’huzulier-kumuniezh hag ur gwazour brezhoneger en karg eus ar politikerezh yezh war an tiriad ?\n5 – Ha prest oc’h da harpañ ha/pe da ziorren ar c’hentelioù-noz en ho kumun (prestiñ salioù, brudañ, kelaouiñ an dud…) ?\n6 – Ha prest oc’h da harpañ ar pleustroù arzel (ober muzik, kanañ, livañ, dañsal…) liammet gant kultur Breizh ?\nTrugarez a lavaromp deoc’h evit an amzer a dremenoc’h o respont d’ar c’houlennaoueg-mañ.\nAmañ-kevret un daolenn evit ober sintezenn ho respontoù.\nTrugarez da gas ho respontoù deomp a-benn ar sadorn 29 a viz C'Hwevrer 2020,\nevel mar karoc’h, da :\n* K.L.T. - 41 Kae Leon 29600Montroulez / Morlaix\nCléder - Charles de Kermenguypdf - 81 Ko\nLocquénolé - Francis Lebraultpdf - 78 Ko\nLocquénolé - Thierry Bernardpdf - 80 Ko\nLocquirec - Gwenole Guyomarc'hpdf - 80 Ko\nMorlaix - Agnès Le Brunpdf - 86 Ko\nMorlaix - Didier Allainpdf - 79 Ko\nMorlaix - Jean-Philippe Bapcerespdf - 78 Ko\nPleyber-Christ - Julien Kerguillecpdf - 83 Ko\nPlouégat-Guérand - Renaud de Clermont-Tonnerrepdf - 82 Ko\nPlougasnou - Yvon Tanguypdf - 81 Ko\nPlougourvest - Jean Jézéquelpdf - 80 Ko\nPlounéour-Ménez - Marie Sébastienpdf - 88 Ko\nRoscoff - Daniel Hyrienpdf - 79 Ko\nSaint-Martin-des-Champs - François Hamonpdf - 78 Ko\nSaint-Pol-de-Léon - Jean-Luc Bonispdf - 82 Ko\nSaint-Thégonnec Loc-Eguiner - Solange Creignoupdf - 88 Ko\nSibiril - Michel Billantpdf - 77 Ko\nPlougonven - Martine Carnpdf - 79 Ko\nPlounéour-Ménez - René Cheverpdf - 80 Ko\nMorlaix - Jean-Paul Vermotpdf - 91 Ko\nSaint-Jean-du-Doigt - Maryse Tocquerpdf - 80 Ko\nCléder - Charles de KermenguyCléder - Charles de Kermenguy\nLocquénolé - Francis LebraultLocquénolé - Francis Lebrault\nLocquénolé - Thierry BernardLocquénolé - Thierry Bernard\nLocquirec - Gwenole Guyomarc'hLocquirec - Gwenole Guyomarc'h\nMorlaix - Agnès Le BrunMorlaix - Agnès Le Brun\nMorlaix - Didier AllainMorlaix - Didier Allain\nMorlaix - Jean-Philippe BapceresMorlaix - Jean-Philippe Bapceres\nPleyber-Christ - Julien KerguillecPleyber-Christ - Julien Kerguillec\nPlouégat-Guérand - Renaud de Clermont-TonnerrePlouégat-Guérand - Renaud de Clermont-Tonnerre\nPlougasnou - Yvon TanguyPlougasnou - Yvon Tanguy\nPlougourvest - Jean JézéquelPlougourvest - Jean Jézéquel\nPlounéour-Ménez - Marie SébastienPlounéour-Ménez - Marie Sébastien\nRoscoff - Daniel HyrienRoscoff - Daniel Hyrien\nSaint-Martin-des-Champs - François HamonSaint-Martin-des-Champs - François Hamon\nSaint-Pol-de-Léon - Jean-Luc BonisSaint-Pol-de-Léon - Jean-Luc Bonis\nSaint-Thégonnec Loc-Eguiner - Solange CreignouSaint-Thégonnec Loc-Eguiner - Solange Creignou\nSibiril - Michel BillantSibiril - Michel Billant\nPlougonven - Martine CarnPlougonven - Martine Carn\nPlounéour-Ménez - René CheverPlounéour-Ménez - René Chever\nMorlaix - Jean-Paul VermotMorlaix - Jean-Paul Vermot\nSaint-Jean-du-Doigt - Maryse TocquerSaint-Jean-du-Doigt - Maryse Tocquer


Azeuladur impalaerel en Henroma - Wikipedia\nAzeuladur impalaerel en Henroma\nSkeudenn en ul levr istor evit ar yaouankiz, ar Young Folks' History of Rome, 1880.\nAn azeuladur impalaerel en Henroma a oa un doare da gustumiñ annezidi an impalaeriezh, disheñvel ma oant dre o yezhoù, kredennoù, da zoujañ da Impalaeriezh Roma dre an impalaer lakaet e renk an doueed. Lidoù a veze en e enor, aberzhoù, banvezioù, abadennoù a bep seurt. Kement-se a voe aozet dindan an impalaer Aogustus ha skignet e pevar c'horn an Impalaeriezh.\nTempl d'an impalaer Augustus e Vienne\nE Galia e voe savet temploù e-leizh da azeuliñ an impalaer, evel e Nîmes, en ti zo hiriv ar Maison Carrée, e Vienne, ha lec'hioù all.\nAn impalaer a oa ivez beleg meur, ha gant-se en devoa ur perzh sakr. Tud zo ivez, hervez kredennoù ar bobl, evel Scipio, Marius ha Sulla, o devoa perzhioù doueel. Caesar a ziorroas ar vojenn e oa diwar ouenn an doueez Venus hag Aeneas.\nB. Rémy, Loyalisme politique et culte impérial dans la cité de Vienne au Haut Empire d'après les inscriptions, Revue archéologique de Narbonnaise, levrenn 36, 2003, p. 361-375 ()\nAdtapet diwar « https://br.wikipedia.org/w/index.php?title=Azeuladur_impalaerel_en_Henroma&oldid=1726534 »\nRelijion e Henroma\nKemmoù diwezhañ degaset d'ar bajenn-mañ d'an 9 Du 2016, da 11:56.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/302 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/302\nhervez al lizeren ; ha meulodi ar Judeo-ze na zeu ket euz an dud, mes euz a Zoue.\nPE seurt avantach eta hen deuz ar Judeo var ar re all, pe pe seurt profit a dennont-hi deuz ar circoncision ? (2) Braz eo e pep doare, ha dreist holl o veza ma eo bet fiziet enhe komzou Doue. (3) Mes, a lavarfot-hu, mar d’euz eur re-benag ha n’ho deuz ket credet, daoust hag ho incredulite a rento di-c’hallout ar fidelite a Zoue ? (4) Pell ac’hane ! Mes ra vezo Doue anavezet gwirion, ha peb den gaouiad, hervez ma’z eo scrivet : Evit ma vezi kavet just en da gomzou, ha ma c’hounezi da broces pa vezi barnet.\n(5) Mes mar deu hon injustis da ziskouez sclearoc’h ar justis a Zoue, petra a livirimp-ni ? Daoust ha Doue n’eo ket injust pa ra deomp santoud he goler ? (E giz an den e komzan.) (6) Pell ac’hane ! Rag ma vije injust, penaos e varnje Doue ar bed ? (7) Mes mar deu gwirionez Doue, dre va gaou-me, d’en em ziskouez c’hoas sclearoc’h, evit he c’hloar, perag ez oun-me c’hoas condaonet evel pec’her , (8) Ha perag ne rafemp-ni ket an droug, evit ma teui ar vad anezhan, evel ma’z euz tud hag a assur e leveromp, en eur droug-komz ac’hanomp ? Tud hag a zo just ho c’hondaonation.\n(9) Petra ’ta, a lavarfomp-ni ? ha gwelloc’h ez omp-ni eged ar Jentiled ? E nep doare ; rag diskouezet hon euz dija penaos ema an holl, ar Judevien kerkoulz hag ar Greked, dindan ar pec’hed, (10) hervez ma’z eo scrivet : N’euz den just e-bed, nann, hini e-bed. (11) N’euz den hag hen deuz comprenezon ; den hag a glask Doue. (12) Holl ho deuz kollet ho hent, hag ez int holl en em gorrompet assambles ; n’euz hini anezhe hag a ra ar mad, n’euz ket unan zo-ken. (13) Ho gouzoug a zo eur bez digor ; lakeat ho deuz ho zeod da zervicha da dromplerez ; dindan ho muzellou ez euz eur vulum aspic. (14) Ho genou a zo leun a valloz hag a c’houervder. (15) Ho zreid a zo skanv evit mond da skullia goad. (16) An dezolation hag ar vizer a zo en ho henchou. (17) N’ho deuz ket anavezet hent ar peoc’h. (18) N’ema ket doujans Doue dirag ho daou-lagad. (19) Hogen, gouzoud a reomp penaos kement tra a lavar al lezen, hen lavaret a ra d’ar re a zo dindan al lezen, evit ma vezo serret pep genou, ha ma\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/302&oldid=125418 »


Porched ar Baradoz - Wikipedia\nLec'hiadur 42°20'11" N - 7°51'49" K\nTras la fachada principal... existe el llamado Pórtico del Paraíso, de principios del siglo XIII, es obra, al parecer, del maestro Juan Evangelista, (según inscripción de cierta figura de un ángel, encontrado hace unos años).\n"A-drek an tal pennañ... emañ ar pezh a anver Pórtico del Paraíso, eus deroù an XIIIvet kantved, hag a zo un oberenn digant ar mestr Juan Evangelista war a hañval (hervez un enskrivadur war delwenn un ael, bet kavet daou vloaz zo).\n– Ángel del Castillo López : « Inventario de la riqueza monumental y artística de Galicia » \nBetek 1230 e vije bet ur strollad kentañ o voulc'hañ al labour dre skultañ ar rann izelañ : ar sichennoù, ar c'holonennoù, ar profeded hag an ebestel. Pevar den a vije bet, diouzh neuz plegoù ar saeoù hag al lusk a verzer a zelwenn da zelwenn : da gentañ ar profeded Hosea ha Malac'hi ha tri abostol dianav ; un eil kizeller a savas Yehezkel, Havakouk, Yona, Yeshaia, koulz ha delwennoù an ebestel Yann hag Andrev ; digant un trede e voe ar profeded Daniel ha Yirmia hag an ebestel Jakez ha Mazhev ; ur pevare a gizellas ur profed dianav hag an ebestel Pêr ha Paol.\nKenali eo ar braz eus an arbennigourien evit lavarout e teue ar gizellerien-se eus labourva ar mestr Mateo, aozer Pórtico de la Gloria iliz-veur Santiago de Compostela, pe e voent levezonet-bras gant e labour. Gwir eo ez eo heñvel lec'h an ebestel hag ar brofeded en Ourense ouzh hini Compostela, ha damheñvel eo an teknikoù bet implijet koulz en delwennoù-kolonennoù hag er gwaregoù bihan. Gotek eo doare an daou borched, hogen romanekoc'h eget hini Pórtico de la Gloria eo doare Porched ar Baradoz, petra bennak ma 'z eo oberenn Ourense nevesoc'h eget hini Compostela.\nAr sevel[kemmañ | kemmañ ar vammenn]\nTal kornôgel an iliz-veur\nA-unvouezh e lavar an arbennigourien ez eo kar framm Porched ar Baradoz ouzh hini Pórtico de la Gloria Compostela, met petra bennak ma 'z eo eeunoc'h stumm Ourense ne c'heller ket e lakaat da eilad fall. Evel hini Compostela, ne voe ket soñjet porched Ourense evel un digor war an iliz-veur : ur jabarleg war valir eo ; hag evit gwir, ne voe ket digor war an diavaez kent deroù an XXvet kantved.\nEvel iliz-veur Santiago e voe savet hini Ourense war un dachenn war ziribin war-du ar c'hornôg, ar pezh a redias ar saverien da greñvaat ar gwele ouzh troad tal ar c'hornôg ; evit abeg pe abeg e voe merzet stad fall ar pileroù er XVIvet kantved : pa voe karget Roberto Gil da nevesaat an iliz-veur e c'hourc'hemennas er gevrat ma vije kreñvaet ar pileroù kent labourat war an tal, evit mirout a wallañ Porched ar Baradoz. \nAn abostol Jakez\nEvel e Compostela emañ Porched ar Baradoz en ur mell gwareg er c'hreiz ha div wareg kostez, ur melezour da deir nev an iliz-veur. Etre ar bolzioù ez eus daou biler solut, warno delwennoù-kolonennoù : ar brofeded diouzh an tu kleiz – tu an Aviel en iliz — hag an ebestel war an tu dehoù – tu an abostol, dres evel e Compostela.\nAr wareg kreiz\nRannet eo dre 6 kolonenn danav, bet kizellet en ur bloc'had maen hepken. E-kichen an diazez, war-du an ezkerzh, ez eus un delwenn eus an abostol Jakez war e goazez, deiziadet en drederenn gentañ eus an XIIIvet kantved hogen bet staliet aze e 1857 ; er chapel veur edo da gentañ, war a greder. Ul levr digor dalc'het gant e zorn kleiz zo war e varlenn, hag ur c'hleze en e zorn dehoù e koun ar burzhud a sevenas en Enmgann Clavijo (23 a viz Meurzh 844). Livet eo an delwenn, toneg he flegoù niverus a ziskouez neuz ar c'horf, peoc'hus eo an dremm barvek, gant blev rodellek. Ouzh treid Jakez ez eus ul loen dianav.\nOuzh laez ar wareg emañ skeudenn Itron Varia ar Frealz (Consolatrix Afflictorum). Pa voe naetaet ar Porched e 2013 e voe merzet e oa bet kizellet gant Cornielles de Holanda er XVIvet kantved – gantañ ivez e oa bet kizellet stern-aoter ar chapel veur.\nKrommennoù tanav e kelc'hioù gweet a ya d'ober an timpan a weler hiziv. Er c'hreiz ez eus ur c'hustod ennañ un delwennig arnevez eus sant Varzhin war varc'h o rannañ e vantell gant ar c'hlasker-bara. E-kerzh nevesadur ar XVIvet kantved e voe staliet ar skeudenn-se. Ur vedalennig o tiskouez Doue an Tad zo dindani.\nAr pezh nemetañ a chom eus an timpan orin eo delwennoù 24 c'hozhiad an Apokalips o terc'hel meur a vengeg-seniñ : fleüt, kitar, biol, telenn ; evel e Compostela, daou gozhiad ar c'hreiz a son gant an ograou. Azezet eo ar gozhidi, gwisket gant tonegoù kinklet pe, evit lod, gant ur vantell roman stag ouzh o divskoaz ; kurunennoù o deus, eeun ha disheñvel pep unan diouzh ar re all, ha troet eo o fennoù war-du o amzezeien evel pa vijen o toullañ kaoz.\nLod eus ar 24 c'hozhiad\nAn daou ograouer\nAn abostol (munud)\nAr gwaregoù bihan\nGwareg ar Su\nDiouzh tu an Aviel (kleiz) e c'hellje ar wareg diskouez ar Baradoz. Div arc'hbolz zo outi, kinklet gant plant eeun, hag un timpan diginkl.\nDiouzh tu an abostol (dehoù) emañ ar Varn diwezhañ ; div arc'hbolz zo ivez, hogen kinkletoc'h a-galz hag e doare Compostela. En hanter-wareg an tu dehoù e weler eneoù kondaonet d'an Ifern ha jahinet gant euzhviled ha diaouled (tud krouget, re all piaouet gant euzhviled, merc'hed denet gant naeron a-istribilh ouzh o bronnoù – ikonografiezh klasel poanioù an ifern er Grennamzer eo). En tu kleiz emañ an eneoù dilennet, tudennoù en noazh douget gant aelez war-du an Neñv.\nAn hevelep skeudennoù zo en un trede gwareg diavaez ha strishoc'h. En alc'hwez an arc'hbolz diavaez emañ an doue barner, hag en hini an arc'hbolz diabarzh e weler an arc'hael Mikael.\nPileroù solut a zisrann an teir gwareg, pep piler o vezañ savet diwar seizh kolonenn lenkr, teir a bep tu hag unan er c'hreiz, echuet gant ur grommvegenn kinklet gant plant. War ar-re-se emañ delwennoù-kolonennoù an ebestel hag ar brofeded ; astennet eo pep kolonenn greiz gant unan all, lenkr, hag a zisrann strolladoù teir delwenn.\nWar an delwennoù ez eus togennoù ha krommvegennoù all, ha warno arc'hbolzioù pe strolladoù aelez o wareziñ eneoù ar wenvidien stummet evel bugaligoù. Ha war an aelez-se ez eus ur c'hondre hag a skor nervenn ar volz.\nAr brofeded Yona, Daniel, Yirmia ha Yeshaia\nAn ebestel Mazhev, Andrev\nhag an hini dianav C\nAn ebestel Pêr, Paol, Jakez ha Yann\nAn ebestel dianav\nA ha B e 2010,\nkent an nevesaat\n↑ (es) Google Books\n↑ (es) CONDE CID, Natalia : El Pórtico del Paraíso como foco receptor de modelos artísticos foráneos: Arte, Poder y Liturgia\n↑ (es) Eskopti Ourense.\nAdtapet diwar « https://br.wikipedia.org/w/index.php?title=Porched_ar_Baradoz&oldid=1862523 »


Pobloù Tsiganed Europa : Memor Gouel ar Filmoù Douarnenez (Embann 1983) - Breizh ha liesseurted\nPobloù Tsiganed Europa\nZoken m'o deus ar Tsiganed hag ar Vretoned doareoù bevañ disheñvel e welont o emzalc'h, o yezh hag o sevenadur lakaet en arvar abalamour d'un aozadur politikel hag melestradurel na zalc'h tamm kont ebet eus o disheñvelver. Beajiñ a-dreuz Europa gant TravellerJoe Comerford en Iwerzhon, Qui chante là-bas ? Slobodan Sijan e Yougoslavia, Kriss Romani Jean Schmidt e Frañs, Gyuri Pal Schiffer en Hungaria, Rêve en rose Dusan Hanak er Republik Tchek, Camelanos naquerar Miguel Alcobendas e Spagn. Evit ar blijadur: J'ai même rencontré des Tsiganes heureuxAleksandar Petrovic. Tony Gatlif ha Gérard Darmon, ar c'hoarier, a zo deuet d'ar festival gant Les Princes, nevez-echuet ganto.\nEus tu Breizh: un distro d'ar filmoù-faltazi gant filmoù kentañ: La fiancée gant Olivier Bourbeillon, Monsieur Tendre Christian Lejalé, Le vrai nageur de l'été gant Pierre Trividic, teulfilmoù lakaet war-wel evel Les enfants du siècle gant Thierry Le Merre.\nUr film aroueziek : Les Princes gant Tony Gatlif – 1982 - tennad\nfilm kentañ ar pezh a zeuio da vezañ un driologiezh war ar bobl jipsian, Latcho Drom eo an eil ha Gadjo Dilo an trede. Diskouez a ra sell Tony Gatlif war Tsiganed divonedet en ur vannlev drist, hep tamm spi ebet ken. Met un devezh e vo trec'h ar c'hoant beajiñ, ar c'hoant bras da vont war an hent en-dro...\nAr gelaouenn Etudes tsiganes\nLec'hienn filmoù enlinenn Mundiromani, pe ar Rromed filmet ganto o-unan.


Sine : LE COLLIER ROUGE | YA! Keleier e brezhoneg - kazetenn sizhuniek enlinenn\nKeleier » Levrioù, planedennoù, sine » Sine : LE COLLIER ROUGE\n23 / 04 / 2018 | Levrioù, planedennoù, sine, Sevenadur ha dudi | Commentaires fermés sur Sine : LE COLLIER ROUGE\nUn teulfilm sevenet gant : Jean Becker (2017)\nFrançois Cluzet, Nicolas Duvauchelle, Sophie Verbeeck (1e23)\nTra ma ne vo ket achuet gant kantved pennbloaz ar brezel 14 e vo tro da weled filmoù war e zivoud, ha goude c’hoazh kredabl, kement a bouez en deus bet an darvoud-se e istor ar vro. Filmoù braw evel Au revoir là-haut (Albert Dupontel) pe Les Gardiennes (Xavier Beauvois). Ha sur e vehe traoù da ziskoueziñ c’hoazh, da skwer lec’h ar Vretoned er brezel ; istoer François Lorañs, kollet e-kreiz an emgannoù, kavet gant ar Fransizion goude ha fuzuilhet gante, a lârer, abalamour ma responte ya evel an Alamanted. Mard eo bet ken pouezuz ar brezel-se evidimp, goude pewar bloaziad stourmoù didruez, soñjomp er brezelioù hirroc’h c’hoazh, tostoc’h douzhimp, evel heni ar Siri a bad diehan a-c’houde 2011…\nAr pezh a zo, ne achu ket an traoù ken aez-se goude sinadur an armistis, sinadur an arsav-brezel. Chomel a ra korfoù gloazet, familhoù glac’haret gant marw o mibion, speredoù trejeboulet gant ar pezh o doa gwelet ha bevet. Chomel a ra ive labour gant ar justis, rag ne ya ket an traoù dalbezh hervez ar lezennoù, ha kavoud a ra ar justis labour ataw, er brezel kement hag en amzer a beuc’h.\nDiwar romant Jean-Christophe Rufin en deus savet Jean Becker ar film-mañ, a gont istoer ar soudard Moriac bet kaset war meur a dachenn-brezel e-pad ar prantad trubuilheg-se. Un den kaloneg, ken kaloneg ar soudard ma oa bet divizet roiñ ar « légion d’honneur » dezhañ war e wele-ospital a-gaoz d’e gadarnded er c’hrogadegoù. Ha nawazh, setu ma oa bet dalc’het ar soudard-sen e toull-bac’h ur c’hazarn kollet e-kreiz ar Berry, beteg an hañv 1919. Perag ‘ta ? Petra en doa graet an den-se, ar soudard-se, waet da c’houron zokén, evid ma oa bet parraet doutañ a voned d’ar gêr evel ar soudarded arall ?\nDalc’het mat eo ar mister, mez santoud a ra an arvesterion ema alc’hwez ar c’hompren gant ar c’hi a vez gwelet é c’harzhal adal ar penn kentañ, ur c’hi hag a zo tudenn bennañ an istoer, en desped dezhañ, evel-just. Ur c’hi é c’hortoz e vestr dirag ar prizon, noz-deiz, gant ar risk a skuizhañ an dud gant e harzhadennoù. Savet eo ar film diwar an enklask a rank un ofiser-barner, Lantier du Grez, kas da benn evid klozañ an afer-se, ha eñv tost douzh e retred. Daet da weled an den e klask an ofiser kompren jest ar soudard a zo diragzañ. Mar n’eo ket ar soudard unan evel ar re arall, n’eo ket mui an ofiser ken plom en e soñjoù evel ma oa bet gwezhall naket. Labour ar brezel e pennoù an dud…\nSentiñ douzh an ofiserion a vez desket en arme. Pa veze red krapiñ er-maez ag ar c’hlazoù evid fardiñ war an Alamanted e yae ar wazed war-raog, tra ma santent e servije d’un dra bennag koll o buhezioù war an talbenn. Evid difenn o frankiz ha frankiz o bro da skwer. Mez goude meur a lazhadeg diefed e oa daet soñj da lod ne oant nemed jedouerioù etre daouarn o jeneraled. Neuze e oa daet soñj d’ar re-se sevel eneb d’ar jeneraled. Mez ouzhpenn-se, e fin ar brezel, goude miz Here 1917, e oa daet doere d’an dud ag ar pezh a oa degouezhet er Rusi, gant taol ar volcheviked o doa diskaret an Tsar. Hutinadegoù a oa bet neuze, evid meur a abeg, hutinadegoù eneb d’ar brezel, eneb d’ar re o doa divizet kas kement a dud d’en em gannañ en o lec’h. Ha gouied a raomp pegen stard e oa bet ar wask war an hutined goude.\nRomant ha film zo magadur dimp da soñjal er brezelioù hag o sotoni. Gwell dimp prederiañ warne e-raog marse, kentoc’h eged gortoz boud e-barzh…


The Unfinished Swan | Soubenn ar geek\n« Glee : The 3D Concert Movie\nEt si on vivait tous ensemble? »\nUr c’hoari bihan dizalc’h eo The Unfinished Swan. Dedennet e oan a-walc’h gant mennozh ar c’hoari ha profitet ‘m eus eus un distaol evit pellgargañ anezhañ.\nUr bugel omp, Monroe, a zo o paouez koll e vamm. Ul liverez e oa hi ha livet he deus ouzhpenn 300 taolenn, diechu holl. Dibab a ra kas gantañ un alarc’h d’an ti emzivaded. Liammet eo an traoù ivez gant ur gontadenn, gant ur Roue foll en doa livet e liorzh e gwenn penn-da-benn. Kregiñ a ra ar c’hoari en ur “pezh” wenn tout. Lammat a c’haller ober (met ne servij ket da galz tra) ha skeiñ livaj du. Tamm-ha-tamm, en ur skeiñ livaj e vez gwelet petra ‘zo tro-dro deomp : ur voger, skalieroù, un nor hag all. Ret eo mont war-raok evelse e-barzh 3 chabistr bras (lodennet e is-chabistroù) hag ar c’hlozadur. Al liorzh, ar c’hastell, ar c’hoad. Ret eo klask bolotennoù (a servij da gaout bonusoù er fin, sellet ouzh tresadennoù prientiñ da skouer pe traoù all met ret eo kaout an holl bolotennoù evit gwelet anezho neuze n’eo ket dispar me gav.)\nMa! Ar chabistr kentañ ‘m eus kavet mat kenañ ha kendalc’het gant an eil, siwazh aze e oa dour a skoemp ha na gomprenen ket mat da betra servije. Chomet on a-sav un tamm just a-raok dizoloiñ e servije da lakaat plant da greskiñ a-benn krouiñ un hent er c’hastell! Er c’hoad eo disheñvel c’hoazh, du tout eo an traoù, gant un nebeut gouleier. Ret eo diwall avat, pa chomer re bell en deñvalijenn e vezer taget gant loened. Un tamm ankenius met graet mat, hag adalek ur mare eo ret ivez sevel savennoù en un doare bed kenstur (taolennoù) a servijo en dro en tu all. Plijus (ur wech komprenet mestroni an dra, met tapet e vez buan) eo!\nBerr a-walc’h eo ar c’hoari, met savet mat ha dedennus da c’hoari. Ne gav ket din e vefe bet dedennus kaout ur c’hoari kalz hiroc’h. N’on ket bet bamet rak ar fin (lennet em boa e oa dispaaaar) daoust din kavout e kloz mat (hag eo un doare fin da enbarzhañ ar roll-serriñ ouzhpenn) ar gontadennig-c’hoari-mañ!\nC’hoari da bellgargañ war ar PlayStation Network abaoe ar 24/10/2012 e Frañs. Diorroet gant Giant Sparrow hag embannet gant Sony Computer Entertainment.\nThis entry was posted on Eost 5, 2013 at 6:12 g.m. and is filed under C'hoarioù video with tags arz, familh, kontadennoù, marv.\tYou can follow any responses to this entry through the RSS 2.0 feed. You can leave a response, or trackback from your own site.


impersonel et prépositions conjuguées\nSujet: impersonel et prépositions conjuguées Sam 22 Mai - 10:20\ngwezhavez e choman a sav àr lerc'h bout displeget ar verb er stumm dibersonel, lakamp :\n"...a pa weler an dra-sen e ta soñj de????..."\nN'en deus ket a stumm dibersonel aveit ar gerioù-sen (din da c'hoût), petra zo mat neuzen ? Deomp ? Dezhe ?\nSujet: Re: impersonel et prépositions conjuguées Sam 22 Mai - 14:20\nYa, un dra gompliket y-eo an dra-sen !\nDaou dra a anavañ eit an traoù-sen :\n- ba ur lodenn diàr Vro-Leon (ha marsen ba lec'hoù 'räll diàr ar vro KLT) zo araogennoù displeget "dibersonel" ivez : pa weler an dra-se e teu soñj deor...\n(+ac'hanor, davedor, dindanor, diwar-bennor, ganeor, deor, egedor, ennor, hervezor, ouzor, warnor, nemedor, dreistor, heptor...).\nAn araogennoù-sen a vez impliet ba liourioù V. Favé ; gwraet zo pet hanv anezhe ba yezhadur Trépos ha ba kani Favereau.\nOuiañ ket men eh vez impliet ar sistem-sen : klawet 'meus lâret eh oe bev-tre 'kostez Kleder, Ploueskad... mod 'räll ne ouiañ ket.\n- Mes peogwir eh oc'h ur Gwenedour, 'po ket afer a impliiñ ar sistem-sen, ba Bro-Gwened eh vez gwraet ba ur feson 'räll : ni a implia "an den" eit lâret "on" (pa ne vez ket impliet ar "passif"). Ho frazenn 'za da vout :\n"pa wel(a) an den an dra-sen e ta joñj dezhoñ...".\nAñze 'ma aes.\nMod'räll get ar passif : "pa vez gwelet an dra-sen e ta joñj" (hemp lakat "da" na netra).\nSujet: Re: impersonel et prépositions conjuguées Sam 22 Mai - 15:22\nMersi dis aveit ha reskont, neoazh am eus lennet mer a wezh verboù displeget er stumm dibersonel e brezhoneg gwened\nN'eo ket kenin ma c'haierig, mes soñj am eus bout gwelet lod ba levr Loeiza ar meliner.\nMoervat ema aet da get a houde pe brezhoneg gwened ihuel n'eo ken. Nend ouian ket pelloc'h.\nsell, mat eo implij "neb" ivez ?\n"an neb a wel an dra-sen ..."\nSujet: Re: impersonel et prépositions conjuguées Sam 22 Mai - 19:54\n'Meus ket lâret ar c'hoñtrel !\nAn traoù-sen zo breton Gwened lennegel newazh. Ba ur bochad parlañdoù ne vez ket impliet kalz ar stummoù "dibersonel" (ba Bro Gwened Izel 'meus ket hè klawet 'maet div pe teir gwezh ba ma buhez!).\nBev y-eo ar stummoù-sen ba ur lodenn diàr Vro Gwened Ihuel, ya. Mes ho koulenn a oe ziàr-benn an araogennoù a yae d'o heul, ha barzh-añzen 'meus ket klawet na lennet james araogennoù èl "genor" "deor" ha traoù al-sen ba gwenedeg. Deskaoz e kannien deoc'h impliiñ "an den" pa 'pez afer da lakat un araogenn àr-lerc'h ke mod'räll ne ouiañ ket penaost e lhârehe tud Gwened Ihuel. 'Gredañ ket so moaiand lâret traoù èl "pa weler...e ta choñj deor" na "dezhe" na "deomp" : an heñi ketañ ne vez ket impliet ba Bro Gwened, hag an daou 'räll a vehe fall.\nsell, mat eo implij "neb" ivez ? "an neb a wel an dra-sen ..."\n"an nemb" a vehe skrivet ba Bro Gwened. Ouiañ ket ma vez impliet a-gaoj, 'meus ket klawet traoù sort-sen 'maet ba proverboù ha traoù "skornet" mod-se. Moaiand so impliiñ, mes ar gaoj-sen a ziskoa bout "lennegel" (bar parlañdoù 'räll ivez, a gav geniñ).\nSujet: Re: impersonel et prépositions conjuguées Dim 23 Mai - 11:23\nMan digarez, lennet am boe re vuan\nSujet: Re: impersonel et prépositions conjuguées


Mirdi breizhek - Kemper (BR)\nDegemer Bevañ e Kemper Sevenadur Mirdioù, diskouezvaoù hag arzoù gwelet Mirdi breizhek\nDiskouez a ra ar Mirdi breizhek pinvidigezh glad an arz hag an dudouriezh e Penn-ar-Bed.\nGoude degas soñj eus ar Ragistor (troioù-gouzoug aour…) e pled ar salioù kentañ gant ar vuhez e keoded gall-ha-roman an Osismied (kizelladurioù, teñzorioù moneiz, listri ha jarloù, listri arc’hant…). E salioù an arz breizhek kozh e tiskouezer skouerioù eus kizelladurioù romanek ha gotek, gwerennoù-livet, un « teñzor » dreistordinal a bezhioù moneiz deuet eus rouantelezhioù Bro-C’hall ha Bro-Saoz, bet douaret er XIVvet kantved ha dizouaret nevez zo, kerkoulz ha pezhioù rouez eus an orfeberezh rannvroel. An estajoù uhelañ zo gouestlet da arzoù pobl Penn-ar-Bed : dilhadoù hengounel liesseurt ha kaer-meurbet, arrebeuri ha kinkladurioù an traezoù pemdeziek.\nDedennet e vez an dud da gentañ er Mirdi gant an dastumad pezhioù krag pe feilhañs (en tu all da 300 pezh), strollet e div sal ma vez diskouezet ar pezh a zo bet produet adalek ar XVIIvet kantved betek an deiz a hiziv.\nAr mirdi-se, krouet gant kevredad arkeologiezh Penn-ar-Bed e 1846, zo unan eus ar mirdioù kentañ e Frañs, adalek ar bloavezhioù 1860-1870, o plediñ gant an arkeologiezh rannvroel hag an arzoù pobl. Kroget e voe da zastum pezhioù arkeologel d’ar mare-se, ha kendalc’het e vez c’hoazh d’en ober, ar pezh a ra eus ar mirdi-se mirva pennañ istor, tudouriezh hag arzoù pobl Penn-ar-Bed.\n- eus miz Mezheven da viz Gwengolo: bemdez eus 9e da 6e;\n- eus miz Here da viz Mae : bemdez nemet da Lun, da Sul vintin ha d’an deizioù-gouel, eus 9e da 12e hag eus 2e da 5e.\n- Priz leun 4€\n- Priz digresket : 2,50€\n- Digoust evit ar re dindan 18 vloaz, tud dilabour hag an dud a zegemer KOKEO (KOKEO : korvoder kengredoberiant), gant diskouez ur brouenn.\n- Digoust da Sul goude merenn eus miz Here da viz Mae.\nEvit gouzout hiroc’h, sellet ouzh lec’hienn ar Mirdi breizhek


Toussaint Rallier du Baty - Wikipedia\nToussaint Rallier du Baty\nToussaint-François Rallier du Baty a oa bet ganet e Roazhon d’ar 1añ a viz Eost 1665.\nE 1695 en devoa paeet e garg a vaer Kêr-Roazhon. Pa oa bet skarzhet an ofis-mañ e 1717 e oa bet dilennet da brokulor-sindig hag adkemer a reas e garg a vaer d’ar 1añ a viz Genver betek 1724. Skarzhet e ofis adarre e oa bet addilennet da brokulor-sindig ha da vaer c’hoazh betek e varv. E-pad e respetad an hini eo en devoa tarzhet Tan-gwall bras Roazhon e 1720 (23-29 a viz Kerzu).\nAet e oa bet da Anaon d’ar 25 a viz Meurzh 1734 e Roazhon. Dalc’het e oa bet e obidoù war un ton bras abalamour d’an emroüsted en devoa diskouezet d’e velestridi a-hed 39 bloavezh e garg (ar prantad hirañ evit ur maer e Roazhon). Roet e oa bet e anv d’ur blasenn ha d’ur straed e Roazhon.\nAdtapet diwar « https://br.wikipedia.org/w/index.php?title=Toussaint_Rallier_du_Baty&oldid=1564061 »\nDernière modification le 4 Ebr 2014, à 14:09\nKemmoù diwezhañ degaset d'ar bajenn-mañ d'an 4 Ebr 2014, da 14:09.


Buhezskridoù | A ! Lenn...\nCategory Archives: Buhezskridoù\nLe consentement, Vanessa Springora, Frañs (2020)\nGoude bezañ lennet Les moins de 16 ans, setu me erru gant pal va heuliad lennadennoù diwar-benn ar pedofiliezh : testeni Vanessa Springora, bet e karantez gant Matzneff pa oa 14 vloaz.\nDedennus-kenañ em eus kavet al levr-mañ. Ne gont ket fedoù nemetken, ne glask ket lakaat ar c’halonoù amann da deuziñ nemetken. Gouest eo Vanessa Springora da zielfennañ ar pezh a zo c’hoarvezet, penaos ez eus gellet bezañ posubl, penaos he deus gouzañvet diwar an istor-se. Divountañ a ra arguzennoù Matzneff unan hag unan.\nKavout a ra din eo ul levr ret evit kompren mat an traoù. Hiziv an deiz e vez an holl a-enep ar pedofiliezh, en ur blokad en ur mod, hep gouzout re vat perak a-wezhioù. D’an nebeutañ ne vez ket sklaer din-me, atav, an diforc’h etre asant ur c’hrennard hag asant un den gour, abaoe m’ez eus bet lavaret gant an holl “un den eo ar bugel”. Un dielfennañ soutil digant unan he deus bevet an traoù zo deuet mat din eta.\nN’eo ket un afer oad, a lavar Vanessa Springora. Gellet em bije bezañ 14 vloaz, ha bevañ ur gwir istor karantez gant ur gwaz 50 hag en dije karet ac’hanon ivez. Ar fed bezañ dornataet eo a ra reuz. Ha gant he gerioù eleveziek met resis, e tispleg mat-tre danvez ar reuz-se.\nN’eo ket gwall hir da lenn, ha talvezout a ra ar boan evit kaout peadra da arguzenniñ diouzh ezhomm.\nOber un evezhiadenn\t| tags: consentement, Gabriel, Matzneff, Springora, Vanessa\t| posted in Buhezskridoù, Galleg, Psikologiezh ha Bredelfennouriezh\nChroniques d’un psychiatre libertaire, Pierre Sans, Frañs (2016)\nAnavezout a raen un tammig ar psikiatr Pierre Sans pa oan bihan, setu perak em eus bet c’hoant da lenn al levr-mañ. Deuet eo eñvorennoù da soñj din en ur ober, da skouer e bouez-mouezh katalan.\nKluket em eus al levr-mañ dindan daou zevezh, a-lonkadennoù bras.\nUn istor buhez evel na ped anezho, met kreizennet war labour psikiatr ar skrivagner, ar pezh a zegas kalz pinvidigezh. Gwelet a reer e soñjoù o tiorren penn-da-benn al levr, o vont buanoc’h eget stad an traoù alies. Etre ar meiziad hag an ober e red kalz amzer a-wezhioù, ha ret eo da bep hini deskiñ bevañ gant e zislavarioù.\nE-touez an traoù a laka al levr-mañ da vezañ dedennus ez eus ar mousfent, hollvezant. Techet e oa Pierre Sans da vrabañsal un disterig, pa oa yaouank dreist-holl, met emskiantek eo ez a re bell ganti ha gouzout a ra ober eus an darvoudoù amjestr pennadoù fentus da lenn.\nIstor ar psikiatriezh e Frañs en em vesk gant istor personel ar skrivagner, a zispleg penaos en em lec’hiae, hag en em lec’hia bremañ, e-keñver al luskadoù bras a ren war e vicher.\nUn istor klok a vo kavet eus ar rendael diwar-benn ar sektenn bsikiatrel π e bro-Naoned, hag un tañva eus ambiañs ar bloavezhioù 70, m’en doa tapet lañs gant e vicher. E fin e vuhez en deus pledet kalz Pierre Sans gant bugale aotek. Reiñ a ra e soñj war an doare ma vez pledet ouzh an namm-mañ e Frañs, war ar reuz he deus graet ar bredelfennourezh, war an doareoù pleustrek da blediñ ouzh an nammidi. Dezhañ da vezañ 77 vloaz e tiskouez e soñjoù bezañ e-touez ar re ar muiañ war-raok en amzer-vremañ. N’eo ket anezhañ den ur skol nemeti, ha ne skuizha ket o keñveriañ, o sevel raktresoù, o kinnig gwellaennoù.\nUr sell kritik a daol war ar hierarkiezh e pleustr en ospitalioù hag e frammoù all m’en deus bet tro da vont, en o zouez unan e Afrika (Benin).\nAr pezh a blij din dreist pep tra en e skrid eo ar stur a zalc’h, atav, a-fed moral personel. Gant se e kav din e klot mat an titl gant an diabarzh. Pierre Sans n’eo ket un den techet d’ober brav d’an dud evit sevel, na da heuliañ gourou pe c’hourou. E pep lec’h ha memes pa skoulm darempredoù mignoniezh gant an dud, e chom gouest da zielfennañ o c’hendarempredoù ha da lakaat ar biz war ar pezh a laka an traoù da vont a-dreuz.\nGant se e kont estreget mignoned en-dro dezhañ, evel-just.\nUn den reizh eo, unan en deus graet e labour gant kred hag emroüsted, memes ur wezh aet war e leve, hep lakaat rodoù e empenn da baouez da valañ. Gouiziegezh ha preder… petra gwelloc’h ?\nOber un evezhiadenn\t| tags: Chroniques, libertaire, Pierre, psychiatre, sans\t| posted in Buhezskridoù, Galleg, Istor, Psikologiezh ha Bredelfennouriezh\nLes moins de 16 ans ha Les passions schismatiques, Gabriel Matzneff, Frañs (1974 ; 1977)\nUr skouer vat eo al levr-mañ eus an doare va tibaban va lennadennoù. Biskoazh n’em bije dibabet hennezh, pa n’em bije ket klevet ha lennet a bep seurt traoù diwar-benn Matzneff er c’heleier. N’em boa klevet biskoazh e anv a-raok, ha n’on ket desachet gant ar sujed a zo e kreizig-kreiz e oberennoù, ma komprenan mat : ar pedofiliezh. Met emaon e sell lenn al levr a zo bet embannet, nevez ‘zo, gant unan eus ar grennardezed bet a oa bet e karantez gant Matzneff. C’hoant em boa da gompren penn-da-benn, n’eo ket savboent unan pe savboent egile. Kroget em eus va zamm enklask hervez red an amzer eta.\nLaouen-kenañ on o vezañ gellet lenn al levr-mañ. N’eo ket e vije ur bennoberenn, pell a se. C’hwezh ar c’hozh a zo gantañ war meur a boent. Met din-me eo ur sin yec’hed gellout lakaat e graban, en ur gevredigezh, en ul levr e ouezer eo dikriet gant an holl. Pa welan penaos e tro an divizoù war ar sujedoù amjestr er rouedadoù sokial, e soñjan n’emañ ket pell diouzhomp an dazont ma raio pep hini e damm justiz. C’hoant em eus d’en em vataat eus ar frankiz hon eus c’hoazh da lenn a bep seurt oberennoù ha n’eo ket ar re a blij d’ar bobl pe d’ar Stad nemetken.\nDedennus-kenañ em eus kavet al lodenn gentañ, Les moins de 16 ans. Kemer a ra harp Matzneff war lizhiri karantez entanet unan eus he mestrezed yaouank, barrek war ar skrivañ, evit diskouez ez eus anv a garantez rannet.\nKavout a ra din eo kendrec’hus e arguzennoù evit ar pezh a sell ouzh an efebofiliezh : evidon, an oad a 18 vloaz, 21 bloaz gwezhall, lakaet gant ar Stad da vezañ penn kentañ an oad gour, n’en deus ket kalz ster. Ar pezh nemetañ a gont eo ar c’hoñsañtamant. Eus ar pezh a lavar -el levr-mañ d’an nebeutañ- ez eo ken pouezus all evitañ. Ar merc’hed a rann un istor garantez gantañ hen ra a-youl-gaer.\nKen skoüs all an arguzennoù diwar-benn an darempredoù kuzh. Ken broudus, ma ne vije ket dedennet gant ar vugale ken ma vije degemeret seurt darempredoù gant al lezenn, marteze. Anzav a ran e kav din ez a un tammig pell ganti : evit lakaat ar soñjoù da vont a-du gantañ, piv oar ? Met e zoare da gontañ an traoù a zo divarc’hus : penaos na anavezout ket ennañ heklevioù eus traoù bevet gant an holl ? Ur garantez zo ur garantez. Ha marteze eo an dra-se a laka diaes al lennerien.\nMet ar soñj en deus broudet ar muiañ va spered eo an hini e vije bac’het ar grennarded, ampechet en o ezhomm da zizoloiñ ar bed hag ar sekselezh -petra gwelloc’h, eme vMatzneff, eget deskiñ ar garantez gant unan a gar ac’hanoc’h, d’ar mare m’ho peus ar muiañ a c’hoant d’hen ober ?-. Krediñ a ran ez eo stag ouzh spered ar bloavezhioù 70, kalz frankoc’h war ar sujed-mañ evel ma c’heller lenn er pennad mil zedennus-mañ.\nE Les moins de 16 ans e kaver ur Gabriel Matzneff akord ha digor gant e soñjoù, a zifenn gant kalon ha kred. Un intelektual en em santan alies a-unvan gantañ, hag un den a gomprenan pa gomz diwar-benn karantez, memes m’eo disheñvel e c’hizioù eus va re. Betek-henn, netra gwall zispac’hus…\nNemet ne gomz ket diwar-benn ar grennarded nemetken, komz a ra ivez a zarempredoù kig gant bugale ken yaouank hag eizh bloaz bennak. Hag aze, ne c’heller ket ober mod-all eget en em c’houlenn : pelec’h emañ e benn ? pelec’h emañ an neuronoù a servij dezhañ da skrivañ testennoù ken dedennus ? Penaos an diaoul n’en deus ket merzet eo-eñ un den gour, dezhañ ur giriegezh e-keñver diorren an holl vugale, ha n’emañ ket-eñ war ur memes live ganto ? Ur gevrin eo din.\nEvit an eil lodenn, ar pedofiliezh hag an efebofiliezh o vezañ e-touez ar “passions schismatiques” a ra anv ar skrivagner anezho, n’eus nemet pa gomze eus ar re-se em eus kavet dedennus ar pezh en doa da lavaret. A-hend-all n’em eus gwelet nemet ur seurt kaoteriad enni relijion, speredelezh, istor, politikerezh, drougrañsoù kozh ha me-oar-me, mesket, a lakae an destenn da vezañ tost dilennabl din-me, nemet a vare da vare : ar pep sklaerañ enni eo he zitl, ha c’hoazh… Kontrol da Les moins de 16 ans ha n’en deus ket koshaet, e pouez an amzer war Les passions schismatiques ha n’eus ket kalz ster ken o lenn en deiz a hiziv, paneve gant ar soñj da glokaat an destenn all.\nDont a ra war-wel, e Les passions schismatiques, ur Gabriel Matzneff tostoc’h ouzh ar skeudenn em eus komprenet a zo anezhañ e penn an dud : emgar, c’hwezhet gant ar brasoni, trellet gant feizioù kontrol, sur dioutañ betek lakaat ar re all da heugiñ : m’emañ e holl benn gantañ ez eus da glask ar prouennoù e lec’h all. Dedennus eo evit ober e soñj war an doare den en deus skrivet Les moins de 16 ans, daoust da bep tra.\nN’eo ket lavaret ne lennin ket oberennoù all gantañ da beurober va soñj. War un dachenn lennegel-rik, n’eo ket displijus. Met en hejadenn-soñjoù emañ nevezenti (kozhni ? pinvidigezh, atav) an testennoù-mañ.\n3 Evezhiadenn\t| tags: ans, Gabriel, Matzneff, Moins, passions, schismatiques, seize\t| posted in Buhezskridoù, Galleg, Skridoù-esae


Genad - Wikipedia\nE bevoniezh, ar genad zo ur rannad eus ur c'herentiad. E rummatadur reizhiadek ar bevien emañ ar genad etre ar c'herentiad hag ar spesad. Bodañ a ra spesadoù, dezho meur a berzh heñvel. Istimañ a reer e vefe implijet 290 000 evit ren al loened (en o zouez 10 % genadoù balafenned).\nDifetis a-walc'h eo naoutur ar genad. Kavet e veze er c'heriaoueg a-raok bezañ degemeret e geriaoueg skiantel an naturourien. Evel-se e lakaer kemm abaoe an henamzer etre ar gwez-derv, an derv-spoueek, ar glasten, ha kement zo, daoust ma veze sellet oute evel dervennoù (genad Quercus). Alies, er yezh pemdez e talvez an anvioù loened pe plant evit ur genad a-bezh dre ma ne veze ket lakaet kemm etre ar spesadoù.\nAdtapet diwar « https://br.wikipedia.org/w/index.php?title=Genad&oldid=1739084 »\nKemm diwezhañ d'an 12 C'hwe 2017 da 15:30\nKemmoù diwezhañ degaset d'ar bajenn-mañ d'an 12 C'hwe 2017, da 15:30.


(Adkaset eus Oligosintezel)\nAn oligosintezel a zo anezhañ un termen a c'heller implijout evit deskrivañ yezhoù enne neubeut a vorfemennnoù, da skouer en tu-mañ da vil. Talvezout a ra ar vorfemmenoù-se d'ur yezh sintezel da sevel frazennoù kadarnaat.\nAn diforc'h pennnañ neuze etre yezhoù liessintezel diouzh un tu hag ar yezhoù oligosintezel diouzh an tu all eo an niver a vorfemennoù implijet gante; kalz bihanoc'h evit an eil re. Ar yezhoù-se gante ur seurt oligarkiezh a vorfemennoù a rankfe sevel dre ret gerioù kevrennek hir spontus, hiroc'h c'hoazh evit er yezhoù sintezel boutin, dre ouzhpennañ meur a vorfemenn an eil war lerc'h eben.\nGwech ha gwechall eo bet kredet e oa yezhoù oligosintezel ur re yezhoù genidik eus Amerika evel an nahuatl and pe ar blackfoot (yezh an Niitsitapii) met diswelet eo bet war-lerc'h n'eo ket gwir. Betek hiziv n'eus bet kavet yezh ebet a glotfe gant ar perzhioù a zo ret evit gallout bezañ renket evel ur yezh oligosintezel.\nNe gav ket avat da darn vrasañ ar yezhonourion e vefe eus seurt yezhoù oligosintezel e gwirionez ha betek hen n'eus bet kavet yezh ebet, na vev na varv, ganti seurt perzhioù.\nAdtapet diwar « https://br.wikipedia.org/w/index.php?title=Yezh_oligosintezel&oldid=1856845 »\nKemmoù diwezhañ degaset d'ar bajenn-mañ d'an 18 Du 2019, da 07:35.